สำนักงานตำรวจแห่งชาติ จัดมาตรการดูแลการจัดงานลอยกระทงทั่วประเทศเน้นการรักษาความปลอดภัย อำนวยความสะดวกการจราจร
พันตำรวจเอกหญิง ศิริกุล กฤตพิทยบูรณ์ รองโฆษกสำนักงานตำรวจแห่งชาติ กล่าวว่า สำนักงานตำรวจแห่งชาติ จัดกำลังเจ้าหน้าที่ตำรวจเพื่อดูและรักษาความปลอดภัยการจัดงานวันลอยกระทงทั้งในส่วนของกรุงเทพมหานครและต่างจังหวัด ประกอบด้วยการรักษาความปลอดภัยแก่ประชาชนที่เข้าร่วมงาน อำนวยความสะดวกด้านการจราจร สำหรับในพื้นที่กรุงเทพมหานคร มีกองบัญชาการตำรวจนครบาลเป็นผู้ดูแลการจัดงานรวม 31 จุด โดยประสานงานกับหน่วยงานที่เป็นเจ้าภาพจัดงาน ให้ผู้เข้าร่วมงานปฏิบัติตามมาตรการป้องกันโควิด-19 อย่างเคร่งครัด การป้องกันมิจฉาชีพและเหตุอาชญากรรม ตลอดจนการห้ามจุดพลุ ประทัด โคมลอย ห้ามพกพาอาวุธในที่สาธารณะ ไม่ปล่อยให้เด็กลอยกระทงเพียงลำพัง โดยแนะนำให้ประชาชนใช้บริการขนส่งสาธารณะ ไม่ดื่มเครื่องดื่มแอลกอฮอล์ขณะขับรถป้องกันการเกิดอุบัติเหตุ พร้อมกับเฝ้าระวังและกวดขันกลุ่มวัยรุ่นไม่ให้มีการจัดแข่งขันรถจักรยานยนต์กระทบต่อประชาชน ประชาชนที่ประสบเหตุหรือต้องการความช่วยเหลือด้านต่างๆ สามารถแจ้งผ่านสายด่วน 191 และ 1599 ได้ตลอด 24 ชั่วโมง